L-Università ta’ Malta sostniet li mhix qed tħabbat wiċċha ma’ kriżi finanzjarja. Fi stqarrija bi tweġiba għal rapporti li dehru fil-midja dwar kummenti li saru mill-Uffiċċju tal-Awditur Ġenerali fir-Rapport Annwali tiegħu għas-sena li għaddiet, l-Università qalet li s-sitwazzjoni finanzjarja tagħha hija stabbli u b’saħħitha. Dan minkejja l-isfidi kontinwi u l-programm ambizzjuż ta’ tkabbir li jinsab għaddej fl-Università. Qalet li l-kummenti tal-NAO li jsir referenza għalihom fil-midja, jirreferu għal perjodu speċifiku tal-2013 li matulu l-Università kienet qed tesperjenza nuqqas ta’ likwidità b’riżultat ta’ proġetti kapitali sinifikanti li kienu għaddejjin u li rriżultaw f’nefqa li kellha titħallas qabel mal-Ministeru tal-Finanzi għadda l-fondi disponibbli. L-Università temmet tgħid li l-Gvern qed ikompli jagħtiha l-appoġġ tiegħu u qed jaħdem fil-qrib tagħha hekk kif qed jibdew aktar proġetti li hemm fil-Master Plan tal-Università.